CELEX: 52021PC0630
Language: sl
Date: 2021-10-13
Title: Predlog IZVEDBENI SKLEP SVETA o dovoljenju Italiji, da [v skladu s členom 19 Direktive 2003/96/ES] uporablja znižano stopnjo obdavčitve za električno energijo, ki se neposredno zagotavlja plovilom med privezom v pristaniščih, razen za plovila za zasebne namene

EVROPSKA KOMISIJA
            Bruselj, 13.10.2021
            COM(2021) 630 final
            2021/0324(NLE)
            
            Predlog
            IZVEDBENI SKLEP SVETA
            o dovoljenju Italiji, da [v skladu s členom 19 Direktive 2003/96/ES] uporablja znižano stopnjo obdavčitve za električno energijo, ki se neposredno zagotavlja plovilom med privezom v pristaniščih, razen za plovila za zasebne namene
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Obdavčitev energentov in električne energije v Uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                     1
                   (v nadaljnjem besedilu: direktiva o obdavčitvi energije ali Direktiva).
               
               
                  V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj ravni obdavčitve zaradi upoštevanja posebnih politik.
               
               
                  Italija je zaprosila za dovoljenje za uporabo znižane stopnje za dobavo električne energije z obale plovilom med privezom v pristaniščih, opremljenih z napravami za dobavo električne energije z nazivno inštalirano močjo več kot 35 kW, za obdobje šestih let. Cilj tega predloga je odobriti navedeno dovoljenje z odstopanjem, veljavnim šest let, kot je bilo zaprošeno, in sicer od 18. oktobra. 
               
               
                  Italijanski organi so z dopisom z dne 14. septembra 2020 Komisijo obvestili, da nameravajo ukrep izvesti. Dodatne informacije so predložili 12. maja 2021.
               
               
                  Italija prosi za dovoljenje za uporabo znižane davčne stopnje v višini 0,50 EUR/MWh, kar ustreza najnižji stopnji obdavčitve električne energije za poslovno uporabo, kot je določena v Direktivi, za dobavo električne energije z obale plovilom med privezom v pristaniščih, opremljenih z napravami za dobavo električne energije z nazivno inštalirano močjo več kot 35 kW.
               
               
                  Zahteva se obdobje veljavnosti šest let, kar je v okviru najdaljšega dopustnega obdobja v skladu s členom 19 direktive o obdavčitvi energije.
               
               
                  Italija želi z ukrepom, ki ga je zahtevala, zagotoviti spodbudo za uporabo električne energije z obale, ki pomeni manjše onesnaževanje kot proizvodnja električne energije na krovu plovil med privezom v pristanišču. Kot je navedeno v zahtevku, bo znižana stopnja za upravičence znašala 0,50 EUR/MWh. To je najnižja stopnja za električno energijo, kot je določena v členu 10(1) in Preglednici C Priloge I k Direktivi. Zaradi degresivnosti davka na energijo bo relativna prednost večja za upravljavce (in uporabnike) naprav z relativno nizko porabo. 
               
               
                  Po drugi strani morajo države članice v skladu s členom 14(1)(c) direktive o obdavčitvi energije iz obdavčitve izvzeti energente, ki se uporabljajo za proizvodnjo električne energije na krovu plovil med privezom v pristaniščih, in električno energijo, proizvedeno na krovu plovil. Izjema se lahko v skladu s členom 15(1)(f) Direktive uporablja tudi za energente, ki se uporabljajo za proizvodnjo električne energije na krovu plovil za plovbo po celinskih plovnih poteh, in električno energijo, proizvedeno na krovu plovil. Italija je potrdila prenos slednje neobvezne izjeme. 
               
               
                  Kot je navedeno v zahtevku, elektrifikacija pristaniških pomolov v Italiji trenutno ni zelo razširjena, zato naj znižanje davka kratkoročno ne bi imelo finančnih učinkov. Italijanski organi niso mogli predhodno oceniti števila upravičencev ukrepa, zato niso mogli predvideti letnih proračunskih odhodkov. 
               
               
                  Italijanski organi so navedli, da se znižanje davka uporablja za vsa plovila med privezom v pristaniščih, opremljenih z napravami za dobavo električne energije z nazivno inštalirano močjo več kot 35 kW, razen za plovila za zasebne namene, kar pomeni, da so lahko do znižanja davka upravičene vse ladje, ki plujejo v komercialne namene, ne glede na velikost ali zastavo. 
               
               
                  Razlog, da je obseg zadevnega ukrepa omejen na plovila, ki so opremljena z električnimi sistemi z nazivno inštalirano močjo več kot 35 kW, je tesno povezan z zastavljenim okoljskim ciljem. Italijanski organi predpostavljajo, da bi plovila z električnimi sistemi z nizko nazivno inštalirano močjo v pristaniščih običajno uporabljala električno energijo, ki jim jo med privezom neposredno zagotavljajo zemeljske naprave (električna energija z obale), ne pa električne energije, proizvedene s samostojnimi generatorji prek lastnih motorjev z notranjim zgorevanjem. Zato plovila z nazivno inštalirano močjo manj kot 35 kW med privezom v pristaniščih ne prispevajo k onesnaževanju. Razlog za uporabo zadevnega davčnega ukrepa za plovila z večjimi električnimi sistemi, ki običajno uporabljajo lastne generatorje električne energije na fosilna goriva, je, da bi se jih spodbudilo, da med privezom uporabljajo električno energijo, ki jo dobavljajo naprave z obale. 
               
            
            
               Ukrep ni na voljo podjetjem v finančnih težavah ali podjetjem, katerim je izdan nalog za izterjavo na podlagi predhodnega sklepa Komisije, s katerim je bil ukrep pomoči razglašen za nezakonitega in nezdružljivega z notranjim trgom.
            
            
               
                  Italija želi z znižanjem davka zadevne upravljavce spodbuditi k razvoju in uporabi električne energije z obale, da bi se zmanjšali onesnaževanje zraka zaradi zgorevanja goriv na plovilih med privezom in emisije CO2. The application of a reduced tax rate would strengthen the competitiveness of shore-side electricity relative to the burning of bunker fuels on board, which is tax exempt.
               
            
            
               •Skladnost z veljavnimi predpisi s področja zadevne politike
            
            
               
                  Obdavčitev električne energije ureja Direktiva 2003/96/ES (direktiva o obdavčitvi energije), zlasti člen 10 Direktive. Člen 14(1)(c) določa obvezno oprostitev davka za energente za plovbo in za električno energijo, proizvedeno na krovu plovila. Členi 5, 15 in 17 določajo možnost, da države članice uporabijo različne stopnje obdavčitve, vključno z izjemami in znižanji, za nekatere uporabe električne energije. Vendar določbe ne določajo zmanjšanja obdavčitve električne energije z obale.
               
            
            
               Določbe direktive o obdavčitvi energije
            
         
         
            
               
                  Prvi pododstavek člena 19(1) Direktive določa: 
               
               
                  Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.
               
               
                  Italijanski organi si z navedenim znižanjem davka prizadevajo spodbujati okoljsko manj škodljiv način za dobavo potrebne električne energije ladjam med privezom v pristaniščih in s tem izboljšati kakovost zraka v lokalnem okolju in zmanjšati hrup. Komisija je že priporočila uporabo električne energije z obale kot alternativo proizvodnji električne energije na krovu plovil med privezom in tako potrdila njene okoljske prednosti
                     2
                  . Upravičencem bi se zaračunala najnižja davčna stopnja EU za električno energijo v skladu z direktivo o obdavčitvi energije v višini 0,50 EUR/MWh, kar lahko prispeva k navedenemu cilju politike.
               
               
                  Možnost, da se uvede ugodna davčna obravnava za električno energijo z obale, se lahko predvidi v skladu s členom 19 Direktive, saj je njegov namen omogočiti državam članicam, da uvedejo nadaljnje izjeme ali znižanja zaradi upoštevanja posebnih politik. 
               
               
                  Italija je zahtevala, da se ukrep uporablja za najdaljše obdobje, ki ga dovoljuje člen 19(2) Direktive (tj. šest let). Praviloma bi moralo biti obdobje uporabe odstopanja dovolj dolgo, da upravljavcev pristanišč in dobaviteljev električne energije ne bi odvrnilo od tega, da začnejo ali nadaljujejo potrebne naložbe v inštalacije za proizvodnjo električno energijo z obale. To obdobje bo zagotovilo največjo možno pravno varnost tudi za upravljavce ladij, ki morajo načrtovati svoje naložbe v opremo na krovu. 
               
            
            
               Vendar pa odstopanje ne bi smelo ogroziti nadaljnjega razvoja obstoječega pravnega okvira, upoštevati pa bi bilo tudi treba naslednji pregled direktive o obdavčitvi energije in možnost, da Svet sprejme pravni akt na podlagi predloga Komisije za spremembo direktive o obdavčitvi energije
                  3
                z dne 14. julija 2021. 
            
            
               V teh okoliščinah se sicer zdi primerno, da se odobri dovoljenje za zahtevano obdobje, vendar bi bilo lahko trajanje odstopanja krajše od zahtevanega, če bi se splošne določbe o zadevi začele uporabljati prej. 
            
            
            
               
                  Pravila o državni pomoči
               
               
                  Znižana davčna stopnja v višini 0,50 EUR/MWh, ki jo predvidevajo italijanski organi, je enaka najnižji ravni obdavčitve za električno energijo za poslovno uporabo v skladu s členom 10 Direktive 2003/96/ES. 
               
               
                  Zdi se, da je ukrep skladen s členom 44 Uredbe Komisije (EU) št. 651/2014 (uredba o splošnih skupinskih izjemah), v katerem so določeni pogoji, pod katerimi se pomoč v obliki znižanja okoljskih davkov v skladu z Direktivo 2003/96/ES lahko izvzame iz obveznosti priglasitve državne pomoči. Vendar v tej fazi ni mogoče ugotoviti, ali so izpolnjeni vsi pogoji iz te uredbe in ali predlog izvedbenega sklepa Sveta ne vpliva na obveznost države članice, da zagotovi skladnost s pravili o državni pomoči, zlasti s tistimi iz Uredbe Komisije (EU) št. 651/2014 v primeru izvzete pomoči
                     4
                  .
               
            
            
               •Skladnost z drugimi politikami Unije
            
            
               
                  Okoljska politika in politika podnebnih sprememb
               
               
                  Zahtevani ukrep se nanaša predvsem na okoljsko politiko in politiko podnebnih sprememb EU. Če bo ukrep pomagal zmanjšati uporabo bunker goriv na krovu plovil v pristaniščih, bo prispeval k cilju izboljšanja kakovosti zraka v lokalnem okolju. Direktiva 2008/50/ES o kakovosti zunanjega zraka
                     5
                   v členu 13 državam članicam nalaga, da zagotovijo, da vrednosti nekaterih onesnaževal zraka ostanejo pod mejnimi vrednostmi ter da se spoštujejo ciljne vrednosti in drugi standardi kakovosti zraka, določeni v Direktivi. Zaradi teh obveznosti morajo države članice po potrebi poiskati rešitve za težave, kot so emisije ladij med privezom v pristaniščih, pri čemer je možno, da se uporaba električne energije z obale v pristaniščih s temi težavami spodbuja kot del skupne strategije za kakovost zraka. Uporaba električne energije z obale se spodbuja tudi z Direktivo (EU) 2016/802
                     6
                  , ki ureja vsebnost žvepla v gorivih za plovila. To bi prispevalo tudi k izpolnjevanju zahtev glede usedlin dušika v skladu z Direktivo 92/43/EGS o ohranjanju naravnih habitatov ter prostoživečih živalskih in rastlinskih vrst. V zvezi s tem italijanski organi pričakujejo, da se bodo lokalne emisije z uporabo električne energije z obale zmanjšale. 
               
               
                  Ukrep bi spodbudil uporabo električne energije z obale, da bi se prispevalo k trajnostnim pristaniščem in trajnostnemu ladijskemu prometu. To je v skladu s političnimi ambicijami EU. Uporaba električne energije z obale v evropskih pristaniščih je eden od predlaganih ukrepov za doseganje ambicioznih ciljev, določenih v evropskem zelenem dogovoru.
               
               
                  Ukrep bo verjetno privedel tudi do zmanjšanja emisij CO2, če bo mešanica virov električne energije iz omrežij na kopnem zaradi večje učinkovitosti sistema in drugačnih uporabljenih goriv manj ogljično intenzivna kakor električna energija, proizvedena na krovu z uporabo bunker goriv. 
               
               
                  Energetska politika
               
               
                  Ukrep je skladen z Direktivo 2014/94/EU o vzpostavitvi infrastrukture za alternativna goriva
                     7
                  , ki obravnava vprašanje namestitve zmogljivosti za oskrbo z električno energijo z obale v pristaniščih, kjer je povpraševanje po takih zmogljivostih in kjer stroški niso nesorazmerni glede na koristi, vključno z okoljskimi koristmi. Ukrep se priznava tudi kot cilj skupnega interesa, da se dodeli državna pomoč v skladu s členom 107(1) PDEU
                     8
                  .
               
               
                  Pri tem je treba opozoriti, da je pomemben razlog za neugoden konkurenčni položaj električne energije z obale dejstvo, da za alternativo, tj. električno energijo, proizvedeno na krovu plovil v morskih pristaniščih, velja popolna oprostitev neto davka; iz obdavčitve ni izvzeto le bunker gorivo, porabljeno za proizvodnjo električne energije, kar ustreza normalnim razmeram iz člena 14(1)(a) Direktive 2003/96/ES, temveč tudi sama električna energija, proizvedena na krovu plovil (glej člen 14(1)(c) Direktive 2003/96/ES). Slednjo izjemo bi bilo kot tako morda težko uskladiti z okoljskimi cilji Unije, vendar pa upošteva izvedljivost. Zaradi obdavčitev električne energije, proizvedene na krovu, bi namreč lastnik ladje, ki ima pogosto sedež v tretji državi, ali upravljavec morala predložiti izjavo o količini porabljene električne energije. V izjavi bi moral biti opredeljen tudi delež električne energije, porabljene v teritorialnih vodah države članice, v kateri je treba plačati davek. Priprava take izjave za teritorialne vode vsake države članice, na katero se izjava nanaša, bi za lastnike ladij pomenila veliko administrativno breme. Podoben razmislek velja za plovbo po celinskih plovnih poteh in neobvezno davčno obravnavo iz člena 15(1)(f) Direktive (ki jo Italija dejansko izvaja). V teh razmerah je lahko upravičeno, da se uporaba električne energije z obale, ki pomeni možnost manjšega onesnaževanja, ne postavlja v slabši položaj in da se Italiji dovoli uporaba znižane stopnje obdavčitve.
               
               
                  Prometna politika
               
            
         
         
            
               
                  Ukrep je v skladu s Priporočilom Komisije 2006/339/ES o spodbujanju uporabe električne energije z obrežja pri ladjah med privezom v pristaniščih Unije
                     9
                   ter Sporočilom Komisije o strateških ciljih in priporočilih za pomorsko prometno politiko EU
                     10
                  .
               
               
                  Notranji trg in poštena konkurenca
               
               
                  Z vidika notranjega trga in poštene konkurence ukrep zgolj zmanjšuje obstoječe davčno izkrivljanje med dvema konkurenčnima viroma električne energije za ladje med privezom, tj. med proizvodnjo električne energije na krovu in proizvodnjo električno energijo z obale, ki ga je povzročila oprostitev davka za bunker goriva.
               
               
                  Kar zadeva konkurenco med upravljavci plovil, je treba najprej omeniti, da po navedbah italijanskih organov trenutno ni plovil, ki bi med privezom v pristaniščih, opremljenih z napravami za dobavo električne energije z nazivno inštalirano močjo več kot 35 kW, uporabljala električno energijo z obale. Precejšnje izkrivljanje konkurence bi lahko tako nastalo samo med plovili, ki bi imela koristi od zahtevanega ukrepa s preusmeritvijo na električno energijo z obale, in plovili, ki bi še naprej uporabljala proizvodnjo na krovu. Čeprav so natančne napovedi stroškov zelo težke, saj nanje odločilno vplivajo spremembe cen nafte, pa najnovejše razpoložljive ocene kažejo, da na splošno celo popolna oprostitev davka v večini primerov operativnih stroškov električne energije z obale ne bi znižala pod raven stroškov proizvodnje električne energije na krovu
                     11
                   in zato v nobenem primeru ne bi pomenila znatne konkurenčne prednosti za upravljavce plovil, ki uporabljajo električno energijo z obale, v primerjavi z upravljavci, ki jo proizvajajo na krovu. V tem primeru je precejšnje izkrivljenje, kakršno je omenjeno zgoraj, še manj verjetno, saj bo Italija spoštovala najnižjo raven obdavčitve električne energije za poslovno uporabo, predpisano z Direktivo 2003/96/ES. 
               
               
                  Poleg tega, kot je bilo že navedeno, upravljavci ladij, ki prejemajo električno energijo z obale, obdavčeno po najnižji ravni, kakor jo določa Direktiva 2003/96/ES, načeloma ne pridobijo gospodarske prednosti v primerjavi z upravljavci, ki ustvarjajo lastno električno energijo na krovu, saj je ta električna energija izvzeta iz obdavčitve. Po mnenju italijanskih organov nadomestitev lastne proizvodnje na krovu z električno energijo z obale, obdavčeno po najnižji veljavni ravni, ne bo privedla do bistvene skupne stroškovne prednosti
                     12
                  .
               
               
                  Poleg tega bo dostop do električne energije z obale zadevnim ladjam na voljo ne glede na njihovo zastavo, torej nacionalni gospodarski subjekti ne bodo ugodneje davčno obravnavani v primerjavi z njihovimi konkurenti iz drugih držav članic EU.
               
               
                  Glede konkurence med pristanišči se lahko pričakuje, da bo morebitni vpliv na trgovino med državami članicami, ki bi lahko nastal, če bi plovila spremenila smer zaradi možnosti uporabe električne energije z obale po znižani davčni stopnji, zanemarljiv. Ker kljub znižanju davka vsaj kratkoročno ni verjetno, da bi, kakor je navedeno zgoraj, uporaba električne energije z obale postala gospodarnejša od proizvodnje električne energije na krovu, tudi ni verjetno, da bi znižanje davka za električno energijo z obale pomembno izkrivljalo konkurenco med pristanišči, ker bi spodbujalo plovila k spremembi poti zaradi te možnosti.
               
               
                  Omejitev, da se znižana stopnja obdavčitve uporablja za dobavo električne energije plovilom z obale z napetostjo najmanj 380 voltov, bi se lahko štela za izkrivljanje trga. Vendar so italijanski organi navedli, da se električna energija z obale z napetostjo, manjšo od 380 voltov, ne dobavlja komercialnim plovilom, ampak le majhnim plovilom za zasebne namene.
               
               
                  Zaradi časovnega okvira, za katerega se predlaga dovoljenje za uporabo znižane davčne stopnje, razen v primeru bistvenih sprememb sedanjega okvira in razmer, ni verjetno, da bi se analiza iz prejšnjih odstavkov spremenila pred datumom izteka tega ukrepa.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 19 Direktive Sveta 2003/96/ES.
               
            
            
               •Subsidiarnost (za neizključno pristojnost) 
            
            
               
                  Področje posredne obdavčitve, ki ga obravnava člen 113 PDEU, samo po sebi ni v izključni pristojnosti Evropske unije v smislu člena 3 PDEU.
               
               
                  Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti te naloge Sveta. Posledično se načelo subsidiarnosti za ta izvedbeni sklep ne uporablja. Vsekakor pa tega dokumenta v skladu s Protokolom št. 2 k Pogodbama ni treba posredovati nacionalnim parlamentom za preverjanje skladnosti z načelom subsidiarnosti, saj ne gre za osnutek zakonodajnega akta.
               
            
            
               •Sorazmernost
            
            
               
                  Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta. Člen 19 Direktive 2003/96/ES določa le to vrsto ukrepa.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
         
         
            
               •Naknadne ocene/preverjanja primernosti obstoječe zakonodaje
            
            
               
                  Za ta ukrep ni potrebna ocena obstoječe zakonodaje.
               
            
            
               •Posvetovanja z deležniki
            
            
               
                  Ta predlog temelji na zahtevi Italije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Ta predlog se nanaša na dovoljenje posamezni državi članici na njeno zahtevo in ne zahteva ocene učinka.
               
               
                  Informacije, ki jih je predložila Italija, kažejo, da ukrep kratkoročno ne bo vplival na davčne prihodke. Kot je navedeno zgoraj, italijanski organi niso mogli oceniti števila upravičencev. Davčna stopnja za električno energijo z obale bo še vedno višja od najnižje ravni obdavčitve, določene v Direktivi 2003/96/ES. Italija pričakuje, da bo imel ukrep pozitiven učinek na doseganje njenih okoljskih ciljev in zlasti na zmanjšanje emisij in izboljšanje kakovosti zraka v lokalnem okolju.
               
            
            
               •Primernost in poenostavitev ureditve
            
            
               
                  Ukrep ne predvideva poenostavitve. Je rezultat zahtevka Italije in zadeva le to državo članico.
               
            
            
               •Temeljne pravice
            
            
               
                  Ukrep ne vpliva na temeljne pravice.
               
            
            
               4.PRORAČUNSKE POSLEDICE
            
            
               
                  Ta ukrep Uniji ne nalaga finančnega ali upravnega bremena. Predlog zato ne vpliva na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Načrt za izvedbo ni potreben. Ta predlog se nanaša na dovoljenje za znižanje davka za eno samo državo članico na njeno lastno zahtevo. Nanaša se na omejeno obdobje. Uporabljena davčna stopnja bo enaka najnižji ravni obdavčitve, določeni v direktivi o obdavčitvi energije. Ukrep je mogoče oceniti v primeru zahtevka za podaljšanje po izteku obdobja veljavnosti.
               
            
            
               •Obrazložitveni dokumenti (za direktive)
            
            
               
                  Za predlog niso potrebni obrazložitveni dokumenti o prenosu. 
               
            
         
         
            
               •Natančnejša pojasnitev posameznih določb predloga
            
            
               
                  Člen 1 določa, da bo Italiji dovoljeno uporabljati znižano stopnjo obdavčitve za električno energijo, ki se neposredno dobavlja plovilom med privezom v italijanskih pristaniščih (v nadaljnjem besedilu: električna energija z obale), razen za plovila za zasebne namene. Davčna stopnja ne sme biti manjša od 0,50 EUR/MWh, kar je najnižja raven obdavčitve električne energije za poslovno uporabo, ki jo določa Direktiva. Za plovila za zasebne namene, kot so opredeljena v drugem pododstavku člena 14(1)(c) Direktive 2003/96/ES, ne bo mogoče dobavljati električne energije po znižani stopnji.
               
               
                  Člen 2 določa, da se zahtevano dovoljenje izda za šest let, in sicer od 18. oktobra 2021 do 17. oktobra 2027, kar je najdaljše obdobje, ki ga dovoljuje Direktiva.
               
            
            
               2021/0324 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Italiji, da [v skladu s členom 19 Direktive 2003/96/ES] uporablja znižano stopnjo obdavčitve za električno energijo, ki se neposredno zagotavlja plovilom med privezom v pristaniščih, razen za plovila za zasebne namene
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  13
                ter zlasti člena 19 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Italija je z dopisom z dne 14. septembra 2020 zaprosila za dovoljenje, da uporablja znižano stopnjo obdavčitve za električno energijo, ki se neposredno dobavlja pomorskim plovilom in plovilom za plovbo po celinskih plovnih poteh, razen plovil za zasebne namene (v nadaljnjem besedilu: električna energija z obale), v skladu s členom 19 Direktive 2003/96/ES. Z dopisom z dne 12. maja 2021 je Italija predložila dodatna pojasnila.
            
            
               (2)Italija želi z znižano stopnjo obdavčitve spodbujati uporabo električne energije z obale, ki velja za okoljsko manj škodljiv način zadovoljevanja potreb plovil po električni energiji med privezom v pristaniščih kot uporaba bunker goriv na takih plovilih.
            
            
               (3)Ker uporaba električne energije z obale preprečuje emisije onesnaževal zraka, ki izvirajo iz uporabe bunker goriv na plovilih med privezom v pristaniščih, izboljšuje kakovost zraka v okolici pristaniških mest. Zato se pričakuje, da bo znižana stopnja obdavčitve prispevala k doseganju ciljev politike Unije na področju okolja, zdravja in podnebja.
            
            
               (4)Dovoljenje Italiji za uporabo znižane stopnje obdavčitve za električno energijo z obale ne presega tistega, kar je potrebno za doseganje večje uporabe te vrste električne energije, saj bo v večini primerov proizvodnja električne energije na krovu še naprej konkurenčnejša. Iz istega razloga in ker je sedanja stopnja uveljavljanja te tehnologije na trgu razmeroma nizka, je malo verjetno, da bi ukrep v času veljavnosti povzročil znatna izkrivljanja konkurence, zato ne bo negativno vplival na pravilno delovanje notranjega trga.
            
            
               (5)In order to enable port and ship operators, as well as distributors and redistributors of electricity to continue promoting the use of shore-side electricity, it is appropriate to authorise Italy to apply a reduced rate of taxation to that type of electricity.
            
            
               (6)V skladu s členom 19(2) Direktive 2003/96/ES je vsako dovoljenje, odobreno na podlagi navedene določbe, strogo časovno omejeno. Da bi se zagotovilo, da bo obdobje veljavnosti dovoljenja dovolj dolgo, da zadevnih gospodarskih subjektov ne bo odvrnilo od potrebnih naložb, je ustrezno, da se zahtevano dovoljenje odobri za šest let, in sicer od 18. oktobra 2021. Vendar bi se moralo dovoljenje prenehati uporabljati na dan začetka uporabe kakršnih koli splošnih določb o davčnih ugodnostih za električno energijo z obale, ki jih sprejme Svet na podlagi člena 113 ali katere koli druge ustrezne določbe Pogodbe o delovanju Evropske unije, če bi se take določbe začele uporabljati pred datumom konca uporabe zahtevanega dovoljenja.
            
            
               (7)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP: 
            
         
         
            
               Člen 1
            
            
               Italiji se dovoli uporaba znižane stopnje obdavčitve za električno energijo, ki se neposredno zagotavlja plovilom med privezom v pristaniščih (v nadaljnjem besedilu: električna energija z obale), razen za plovila za zasebne namene, pod pogojem, da se upoštevajo najnižje ravni obdavčitve iz člena 10 Direktive 2003/96/ES.
            
            
               Člen 2
            
            
               Ta sklep se uporablja od 18. oktobra 2021 do 17. oktobra 2027.
            
            
               Če Svet na podlagi člena 113 ali katere koli druge ustrezne določbe Pogodbe o delovanju Evropske unije sprejme splošna pravila o davčnih ugodnostih za električno energijo z obale, se ta sklep preneha uporabljati na dan začetka uporabe teh splošnih pravil.
            
            
               Člen 3
            
            
               Ta sklep je naslovljen na Italijansko republiko.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 283, 31.10.2003, str. 51.
               
               
                  
                     (2)
                  
                        Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006).
               
               
                  
                     (3)
                  
                        Proposal for a council directive restructuring the Union framework for the taxation of energy products and electricity (recast), 14.7.2021, COM(2021)563 final 2021/0213 (CNS)
               
               
                  
                     (4)
                  
                        Uredba Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1).
               
               
                  
                     (5)
                  
                        Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).
               
               
                  
                     (6)
                  
                        Direktiva (EU) 2016/802 Evropskega parlamenta in Sveta z dne 11. maja 2016 glede zmanjšanja vsebnosti žvepla v nekaterih vrstah tekočega goriva (UL L 132, 21.5.2016, str. 58).
               
               
                  
                     (7)
                  
                        Direktiva 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (UL L 307, 28.10.2014, str. 1).
               
               
                  
                     (8)
                  
                        C(2014) 2231 final z dne 9. aprila 2014.
               
               
                  
                     (9)
                  
                        Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006).
               
               
                  
                     (10)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strateški cilji in priporočila za pomorsko prometno politiko EU do leta 2018 (COM(2009) 8 final z dne 21. januarja 2009).
               
               
                  
                     (11)
                  
                        Glej European Commission Directorate General Environment, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, avgust 2005, 
                  http://ec.europa.eu/environment/air/pdf/task2_shoreside.pdf
                   . Analiza stroškov je pripravljena za tri pristanišča: Göteborg (Švedska), Juneau in Long Beach (ZDA).
               
               
                  
                     (12)
                  
                        Italijanski organi navajajo primer srednje velikega plovila, opremljenega z električnimi sistemi s skupno nazivno inštalirano močjo 200 kW: gospodarska prednost, ki izhaja iz uporabe predvidene trošarinske stopnje 0,5 EUR/MWh, bi ob upoštevanju trenutno veljavne nacionalne stopnje in razumnega faktorja istočasnosti pri uporabi električne energije znašala samo 30 EUR za cel dan priveza v pristanišču.
               
               
                  
                     (13)
                  
                        UL L 283, 31.10.2003, str. 51.